31 ነሓሰ 2018 ምንጪ ስእሊ, MOFA መግለጺ ስእሊ, ዓብዪ ግድብ ህዳሰ ኢትዮጵያ ህንጸቱ ካብ ዝጅመር 6ይ ዓመት ሓሊፉዎ ኣብ ዓብይ ግድብ ህዳሰ ኢትዮጵያ፡ ኣብ ትሕቲ ጣልያናዊ ተኾናታሪ ሳሊኒ ዝርከቡ ሰራሕተኛታት ክንረኽቦ ዝግበአና ጥቕማ ጥቕሚ ኣይረኸብናን፡ ብዝብል፡ ስራሕ ደው ናይ ምባል ንኣርባዕተ መዓልታት ኣዲሞም። እቶም ሰራሕተኛታት ካብ ጥቕማ ጥቕሚ ብዝዘለለ ኣብ ልዕሊኦም ግህሰት መሰል ከምዝፍፀም እውን ይገልፁ። ኣብ ትሕቲ ተኾናታሪ ሳሊኒ ዝሰርሑ ኣስታት 17 ሽሕ ሰራሕተኛታት ዓብይ ግድብ ህዳሰ ኢትዮጵያ፡ በቲ ተኾናታሪ ክንረኽቦ ዝግበኣና ረብሓ ኣይረኸብናን ብዝብል ንኣርባዕተ መዓልታት ስራሕ ደው ከምዘበሉ ገለ ካብቶም ሰራሕተኛታት ንቢቢሲ ተዛሪቦም። ንሽድሽተ ዓመታት ኣብቲ ግድብ ዝሰርሐ ደሳለኝ በቀለ፡ ወርሓዊ መሃያ ካብ ምውሳኽ ብተወሳኺ፡ ሰራሕተኛታት እቲ ግድብ መዓረ ክፍሊት ከምዘይኽፈሎምን፡ መሰሎም ሓቲቶም ካብ ዝምልከቶም ኣካላት ግቡእ ምላሽ ክረኽቡ ብዘይምኽኣሎም ድማ፡ ንክእድሙ ከምዝተገደዱ ይዛረብ። ''መሃያና ንክውሱኽና ሓቲትና መልሲ ክወሃበና ኣይከኣለን። እዚ ኣድማ ክበሃል ኣይከኣልን መሰልና ኢና ሓቲትና '' ዝብል ኣይተ ደሳለኝ፡ ኣብቲ ግድብ ኣብ ትሕቲ ተኾናታሪ ሳሊኒ ዝርከቡ ሰራሕተኛታት በብወርሑ ንቀለብ ዝወሃቦም ክፍሊት እውን ዘይምዕሩይ ምዃኑ ይገልፅ።፡ እዚ ኣብ ሞንጎ ሰራሕተኛታት ዝረአይ ኣፈላላይ ንክፍታሕ ንክልተ ዓመታት ዝኣክል ሓቲቶም ሰማዒ ከምዝሰኣኑን እዚ ነቲ ሰራሕተኛ ከምዘቖጥዐን ንቢቢሲ ትግርኛ ተዛሪቡ። ''ንወርሓዊ ቀለብ ዝኽፈለና ክፍሊት ውሑድ እዩ። ንካልኦት ምሳና ዝሰርሑን ንዓና ዝኽፈለናን ዝተፈላለየ እዩ። ሕዚ 4500 ብር ንክኽፈለና ኢና ሓቲትና። ምኽንያቱ፡ ንካልኦት 4500 ብር እናተኸፈሎም ንዓና ግና ክልተ ሽሕ ብር ጥራሕ እዩ ዝኽፈለና" ይብል። ሞት ኢንጅነር ስመኘው በቀለ ንብዙሓት ኣቖጢዑ "ፀገም ኣባይ ዝጋነን ኣብ ርእሲ ፖሊቲከኛታት እዩ" ፕረዚደንት ግብጺ "ኣብ ጉዳይ ካልእ ሃገር ኢድና ኣይንእትዉን" ኢሎም 'ናይ ማይ ኲናት' ኣብ መስመር ፈለግ ናይል እዚ ፀገም ገና ክቑፀሩ እንከለዉ ኣትሒዙ ከምዝዘነበረ ዝገልፅ ኣይተ ደሳለኝ፡ ኣብቲ ግድብ ናይ ዝሰርሑ ደረጃ ትምህርቲ መለክዒ ክኸውን ኣይግባእን በሃላይ እዩ። "ኣብቲ ቦታ ዘሎ ዝተምሃረን ዘይተምሃረን ሓይሊ ሰብ ሓደ ዓይነት ምግቢ ስለዝምገብ ሓደ ዓይነት ናይ ቀለብ ክፍሊት ክኽፈል ይግባእ''። ኣብ ፆታ ዝተደረኸ በደል ኣብ ዓብይ ግድብ ህዳሰ ኢትዮጵያ፡ ኣብ ትሕቲ ኮርፖሬሽን ኢንጅነሪንግ ሓፂን መፂን (ሜቴክ) ትሰርሕ ኢንጂነር ብሩክታዊት እሸቱ ድማ፡ ንሳሊኒ ኣብ ልዕሊ ዝሰርሓ ደቂ ኣንስትዮ ፆታ መሰረት ዝገበረ በደል እንትፍፀም ተዓዚበ እየ ትብል። '' ንደቂ ኣንስትዮኣብ ዘይጥዕመን ዘፈር ስራሕ እዮም ዝምድብወን። ነዚ ድማ እዩ ግህሰት ሰብኣዊ መሰል ይበፅሐና ኣሎ ኢሎም ብምቅዋም ስራሕ ደው ዘበሉ'' ብምባል ካልእ ምኽንያት እቲ ኣድማ ስራሕ ገሊፃ። እዞም ሰራሕተኛታት ኣብ ልዕሊኦም ዝበፅሕ በደል እዚ ጥራሕ ኣይኮነን ይብሉ። ንሳሊኒ ወኪሎም ዘስርሕዎም መስራሕቶም መሰል ሰራሕተኛታት ዝግህስ ተግባር ከምዝፍፅሙን ዘይግቡእ ክፍሊት መንበሪ ገዛ ከምዘኽፍልዎምን ኣይተ ደሳለኝ ተዛሪቡ። '' ዋላ ሓደ ክንክን ስለዘይገብሩልና ኢና ሆ ኢልና ወፂና ዘለና። ፀዓዱ ከስርሑና እንከለዉ እናፀረፉ እዮም ዘስርሑና ዝብል እውን ኣሎ። እቲ ካልእ ጥሕሰት ድማ፡ እቲ ትካል ንመንበሪ ሰራሕተኛታት ዝሰርሖ ገዛ ካብ መሃያና ወርሓዊ 600 ብር ዝቖርፅ ምዃኑ እዩ" ኢሉ። ዳይሬክተር ርክብ ህዝቢ፤ ኮርፖሬሽን ሓይሊ ኤሌክትሪክ ኢትዮጵያ ኣይተ ምስክር ነጋሽ፤ ኣብ ልዕሊ ደቂኣንስትዮ ሰራሕተኛታት እቲ ግድብ ፆታ መሰረት ዝገበረ በደል ይፍፀም እዩ ዝብል፡ ዝበፅሖም ሓበሬታ ከምዘየለን፡ እዚ ተግባር ኣብ ባይታ እንተድኣ ሃልዩ፡ ብምፅራይ ሕጋዊ ስጉምቲ ከምዝወስዱ ሓቢሮም። ''ድሕሪ ሞት ኢንጂነር ስመኘው ኩሉ ዛሕቲሉ...'' እዞም ሰራሕተኛታት ኣልዒለሞም ዘለዉ ሕቶታትን ኣድማ ስራሕን ኣብ መዓልታዊ ስራሕ እቲ ግድብ እንታይ ፅልዋ ፈጢሩ?
